1Na'ayenɛ n de mam nɛɛhom la mam faanrɛ, n wan zɔta la ane? Na'ayenɛ n de mam vom wa soka zen'an, n wan zɔta la ane? 2Be'emdoma, sɛba n ka bote mam, ge dɛna n diŋdoma la han kae mam mum te ba obe mam, ba mɛhe wan gɛnrɛ ta lu. 3Pɛɛntɛɛnreba n han kae mam mum te ba zabɛ la mam, mam paleŋa ka ŋmɛ'ɛre. Zaberɛ n han ihege zabera la la mam, mam ze' la kaŋkaŋe. 4Yele deyena te mam sohɛ Na'ayenɛ, yele denɛ mea te mam ɛɛra. La dela n bɔna a yire la poan n vom dabeha woo poan ge nyɛta a soŋa la ge bɔna a Yire la poan soha en. 5Daaŋɔ dabeha han paɛ na, Na'ayenɛ wan sogɛ mam a kɛn'ɛra zen'an poan. A wan pin' mam a sogorɛ poan. A wan dekɛ mam yagelɛ la taŋa zoore zuo. 6Mam nya dela zuodaana bo n diŋdoma la woo n kae mam mum la. N wan bɔna a Sogorɛ la poan kaanbera en, ge yoona nyeema yooma bɔ'ɔra en. N wan dekɛ bonŋmɛ'ɛla, baam pɛngɛ Na'ayenɛ 7Na'ayenɛ, kelehe n kaahega wa. Zo'ohɛ mam, ge lerege mam. 8Mam suunre yele mam yeti, N wa'ana ɛ Na'ayenɛ. Na'ayenɛ, mam eere la hom. 9Da sogɛ ho nɛŋa. Da bahɛ te ho suunre nyie, te ho zagahɛ mam. Se'ere n sɔe la, hom de mam soŋorɛ. N Yenɛ la n faanrɛ wa, da lobe mam bahɛ, da zagahɛ mam. 10Mam sɔ la n ma han zagahɛ mam, Na'ayenɛ wan to'e mam. 11Na'ayenɛ, pa'alɛ mam ho sore la. Da bahɛ te n kena bogoro poan, n diŋdoma la zuo. 12Da dekɛ mam eŋɛ sɛba n ka sone la mam wa nu'uhen, te ba nyaŋɛ tom mam bama n bote se'em. Se'ere n sɔe la, ba dekɛ la yele pagelɛ n zuo, ge maahena zaberɛ. 13Mam tare sakerɛ te mam wan nyɛ Na'ayenɛ etesoŋɔ teŋa wa zuo. 14Gura Na'ayenɛ. Kpemehe ho mɛŋa, ge dekɛ ho delom Na'ayenɛ.
mos_Latn